Perkongsian Menarik Bagaimana Lelaki Ini Tawan Puncak Gunung Rinjani Tanpa Latihan Fizikal

Nota Editor: Kisah beliau berjaya mendaki Gunung Rinjani mungkin hanyalah kisah biasa-biasa bagi mereka yang sudah biasa sertai aktiviti hiking. Tapi bagi mereka yang tidak pernah, kisah ini mungkin boleh dijadikan inspirasi.

Iann Rachman bukanlah seorang pendaki gunung. Kerjaya beliau lebih dekat kepada industri fesyen selain hobinya mencuba berbagai makanan.  Namun ada sesuatu yang menarik telah berjaya beliau lakukan – mendaki Gunung Rinjani di Lombok, Indonesia tanpa sebarang latihan dan persediaan fizikal.

Ikuti perkongsian menarik jejaka bertubuh kurus kerempeng ini di bawah.

Tidak pernah terlintas selama ini, bakal mengharungi pengalaman sehebat ini.

Selama ini, hamba hanya bekerja di butik-butik berjenama di ibu kota. Kemahiran hamba lebih kepada fesyen-fesyen semasa. Chiffon, silk, crepe dan kain cotton ibarat permainan harian.

Sut dan dresses selalu dijadikan percaturan untuk pelanggan yang bercitarasa mewah dalam penampilan. Pendek kata, sebutlah jenama apa, hamba bisa menyebutnya dengan perasaan bangga.

Perancangan kembara ke Gunung Rinjani bermula selepas plan asalnya untuk ke Eropah, bersama teman rapat terpaksa ditangguhkan atas faktor kewangan. Plan asal kami berdua adalah, inilah “Bestfriend Travelogue” selepas mengenali masing-masing selama 16 tahun.

Untuk itu, kami berdua memutuskan untuk pergi ke Lombok, Indonesia. Selepas selesai urusan tempat tinggal, transport dan perbincangan kami dengan ejen untuk trip ke Gunung Rinjani maka pengembaraan pun diteruskan.

Sebenarnya, hamba langsung tidak menyedari apakah sebenarnya yang bakal dilalui untuk naik ke puncak Rinjani itu nanti.

Yang hamba sempat lakukan, check internet, tengok gambar, check kasut hiking, check baju yang sesuai untuk dipakai bila diatas gunung, check tiket flight, check duit dan wala- dah sampai pun kat Lombok, Indonesia.

Paling banyak pun hamba ada bertanya dengan beberapa teman didalam Facebook Messenger bertanyakan tentang pengalaman di atas sana. Rata-rata mengakui pengalaman sedikit sukar, tetapi pemahaman itu tidak sampai kepada hamba yang tidak pernah mengenal apa maksud pendakian itu sebenarnya.

Bak kata malim gunung Rinjani, Lombok takkan sempurna kalau Gunung Rinjani tak bisa kamu jejaki.

Permulaan nya, hamba bersama teman ditempatkan di Trisno Homestay yang berada di lingkungan 5km dari tempat perjumpaan untuk pendakian. Pada malam itu, sempat lah berbual dengan satu rombongan dari Jakarta yang rata-rata berusia muda seawal 19 tahun ke 21 tahun.

Dari seramai 16 orang, hanya 8 orang yang berjaya menaiki puncak. Dengan deraian tawa dan airmata mereka bercerita, hati hamba sudah merasa akan debarannya.

Apakah hamba betul-betul bersedia atau sebaliknya? Tanpa melengah masa, hamba minta untuk mengundurkan diri untuk pulang ke bilik dan bersedia untuk merehatkan minda.

Keesokan paginya, seawal 7.30 pagi, hamba telah dijemput oleh ejen utk memulakan pengembaraan ke Gunung Rinjani. Ketika itu, cuaca memang agak sejuk maklumlah berada di kawasan pergunungan.

Gambar pertama hamba dengan teman bersama guide kami- Pak Ropi dan porter- Johnie.

Pos permulaan tempat pertemuan dengan porter dan guide.

Perjalanan menuju ke tempat permulaan pendakian menemukan hamba dengan porter yang bernama Johnie dan guide- Pak Ropi. Diringi mereka dan kumpulan lain yang juga berkumpul ditempat yang sama, maka bermulalah pengembaraan hamba.

Perjalanan kami pada 3 jam yang pertama agak mudah kerana hanya melewati tanah rata dan sedikit berbukit. Walaupun agak panas, tetapi cabarannya tidaklah seteruk mana. Kami berehat seketika di Pos Pelawangan 2 untuk jamuan tengah hari.

Makanan tengahari kami yang pertama- nasi dengan Maggi telur

Contoh makanan dan barang keperluan yang perlu dibawa oleh porter. Berat dalam linkungan 20-30kg. Bayangkan!!

Makanan yang disediakan hanyalah lauk maggi sayur beserta dengan nasi putih. Cuaca agak baik ketika itu bila panas diselelubungi mendung seketika. Sempatlah hamba melelapkan mata walaupun untuk beberapa minit saja.

Cabaran bermula sebaik saja kami meneruskan perjalanan untuk menuju ke Pos 5. Disinilah para pendaki akan mula berlawan dengan kekuatan emosi, mental dan kekuatan diri.

Disinilah bermulanya pengembaraan melewati Bukit Penyesalan. Kononnya dulu, salah satu mitos bagi masyarakat di Lombok, kalau betul mahu memperisterikan seorang wanita, panjatlah Gunung Rinjani di mana kamu akan dapat memetik bunga Edelweis.

Di mana kalau kamu mampu membawa bunga itu pulang dalam genggaman, itu membuktikan cinta kamu yang sangat utuh.

Salah satu mitos lain, dinamakan Bukit Penyesalan selepas seorang pendaki tidak mampu untuk mendaki bukit itu, dan menangis sambil menuruni bukit itu sambil diselubungi perasaan sesal yang amat sangat.

Lantas dikhabarkan kepada seluruh kampung bagaimana siksanya perjalanan untuk mendaki ke Gunung Rinjani.

Senja di Rinjani. Salah satu gambar yang paling hamba gemari.

Pemandangan pada kaki Bukit Pos 5. Tempat bermalam hamba sebelum bertolak esok pagi.

Mendengar 7 anak bukit itu seakan terbayang kesengsaraan. Masya Allah, seawal bukit yang pertama sudah terasa kepenatan. Matahari seakan terpacak diatas kepala walaupun pada masa itu melepasi jam 12 tengah hari. Perut yang telah diisi seakan meminta untuk diisi semula.

Di sini, hamba di satukan bersama 8 orang dari Malaysia untuk meneruskan hajat yang sama. Bersama mereka, hamba meneruskan perjuangan sambil mengalas perut dengan kepingan energy bar yang sememangnya menjadi santapan sepanjang pendakian.

Akhirnya selepas 4 jam setengah, kami semua berjaya menjejaki Pos 5 dengan selamatnya. Tanpa membuang masa, porter dan juga guide-guide yang lain bekerjasama mendirikan khemah untuk para pendaki bermalam sebelum meneruskan perjalanan awal pagi esoknya.

Sempatlah juga hamba mengambil gambar bersama pendaki-pendaki dari Malaysia, sambil melayani perasaan melihat keagungan Esa diatas pada senja pertama di Rinjani. Masya Allah.. cantiknya tak mampu dibayangi dengan kata-kata.

Dibelakang adalah Danau Segara Anak yang boleh dilihat setelah menjejaki kaki gunung Rinjani.

Seawal 2 pagi, hamba dikejutkan oleh Pak Ropi- guide kami. Permulaannya kami akan dihidangkan dengan sedikit juadah makanan untuk dijadikan alas perut kerana plan awal adalah bertolak pada pukul 3 pagi.

Tetapi terpaksa bergerak awal kerana cuaca pada awal pagi itu adalah masa terbaik katanya. Pada saat itulah, teman baik hamba terpaksa menarik diri kerana mengalami sakit perut tanpa henti.

Saat itu, hamba terpaksa meneruskan semangat kerana perjuangan ini ibarat perjuangan persahabatan kami berdua. Dengan lafaz Bismillah, pukul 2.30 pagi hamba meneruskan perjuangan dimulakan dengan langkah kanan.

Seawal perjalanan, hamba bersama grup dari Malaysia di uji beberapa kali. Dari 10 orang, tinggal 9. Selepas sejam yang pertama, 4 orang menarik diri kerana kekejangan otot.

Cuaca memang sangat sejuk jadi masalah kekejangan otot adalah masalah biasa bagi pendaki-pendaki gunung. Hamba meneruskan pendakian di depan sambil di iringi Pak Ropi.

Bersama energy bar yang tinggal beberapa keping, diteruskan perjalanan meredah kegelapan bersandarkan lampu di atas kepala. Untuk menuju ke gunung, kami semua terpaksa meredah 3 lagi anak bukit yang berbukit-bukau.

Pada masa ini, sudah terbayang bagaimanakah kesengsaraan yang bakal dihadapi di depan nanti. Pendakian ke 3 anak bukit ini sememangnya sangat memenatkan dari Bukit Penyesalan.

Bukan saja terpaksa meredah kegelapan, tetapi sepanjang perjalanan, bertembung dengan pendaki-pendaki yang seakan hilang punca dan menangis untuk pulang.

Bayangkan perasaan hamba ketika itu? Semangat memang sudah goyah tetapi tetap hamba kuatkan untuk merealisasikan impian.

Dalam pukul 8 lebih, kami bersama dengan Pak Ropi berjaya menjejaki kaki gunung. Disitu, sudah nampak puncak Gunung Rinjani yang hampir dijejaki.

Bayangkan grup dari Malaysia ini, sanggup training beberapa bulan sebelum datang ke sini. Untuk pendaki pertama seperti hamba, langsung tidak pernah mencuba apa-apa.

Hamba cuma bersandarkan impian, semangat dan doa. Pak Ropi sempat memberi semangat, jangan fikirkan sangat BILA nak sampai puncak. Hamba pun terpikir nasihat teman baik hamba dan juga rakan-rakan dalam Facebook yang memberi nasihat yang sama.

Takkan lari gunung dikejar. Ye, itulah yang benar bila kamu sudah berada di kaki gunung. Hamba cekalkan hati sambil beristigfar banyak-banyak dan just think to enjoy the moments.

Pendakian di atas gunung ini lagi mencabar mental khususnya. Dengan cuaca yang sangat dingin, tapi bahang matahari betul-betul di atas kepala, sambil ruang udara dipenuhi dengan pasir batu kerikil.

Betul-betul mental kena kuat menghadapi situasi begini. Hamba mengambil kesempatan bernafas sedikit demi sedikit kerana pada paras ketinggian melebihi 3000 meter, oksigen sudah berkurangan di atas sana.

Pada masa inilah kami di uji sekali lagi kerana bekalan makanan dan minuman semakin berkurangan. Bayangkan pada 1km terakhir sebelum ke puncak, kami berlima bersama Pak Ropi berkongsi sebiji oren demi kelangsungan tenaga!!!

Salah satu makanan ekspress untuk dimakan tatkala di puncak gunung untuk mengelak dari dehidrasi.

Inilah 500 meter terakhir yang terpaksa ditempuh untuk meneruskan ke puncak Rinjani. Di sinilah ramai yang menyerah kalah untuk meneruskan the LAST HIKE!!!

Cabaran paling sukar sememangnya di kaki 500 meter yang terakhir. Di sinilah akan terbitnya persoalan sama ada mampu diteruskan atau sebaliknya. Di sinilah segalanya bermula, bukan di Bukit Penyesalan, bukan jua di Pos 5.

Satu kaki melangkah, saat itulah kaki akan diselimuti pasir-pasir kerikil yang jerlus hingga menutupi atas buku lali. Hamba mengumpul kudrat mengambil 4 langkah, satu nafas.

Berhenti seketika selepas beberapa hentian. Dengan ketinggian hampir 90% menegak, hamba tidak henti-henti beristigfar memohon diberikan kekuatan menghadapi segala rintangan didepan.

Langsung tidak mau menoleh ke kiri atau kanan. Dengan tebingan yang agak curam, memang agak risau sekiranya tersalah langkah yang boleh mengakibatkan kehilangan nyawa.

Dengan cuaca yang terik, tekak yang seakan kering kontang, penat lelah yang amat sangat, perjalanan ini mesti diteruskan.

Alhamdulilah, puncak Gunung Rinjani berjaya di jejaki jua selepas hampir 8 jam bertarung cuaca dan nyawa. Tiada lafaz kata yang mampu menggambarkan perasaan bila kaki jejak di permukaan sana.

Sebagai orang pertama dari grup kami dari Malaysia, hamba sangat-sangat bersyukur walaupun ini pendakian hamba yang pertama. Lafaz syukur dengan linangan airmata seakan tidak percaya yang hamba berada di atas gunung ke 3 tertinggi di Indonesia.

Selepas 30 minit seterusnya, barulah 4 orang teman dari Malaysia, sampai ke puncak Rinjani dan menyertai hamba dan Pak Ropi. Kegembiraan terserlah di wajah masing-masing walaupun ada di antara mereka yang almost give up to finish the climbing.

Alhamdulilah selepas 4 jam, Rinjani ku jejaki jua. I manage to make my dream comes true. Nothing is impossible and I believe nothing can stop me now from achieving what I want.

Satu lagi makanan segera yang penting untuk dijadikan alas perut di atas sana. Ini merupakan the last snack yang porter berikan selepas hampir 4 jam di puncak.

Sempat bergambar dengan ahli Bretala dari Indonesia.

Contoh plat yang ada di atas puncak. Tanpa plat, mungkin menandakan seseorang itu bukan berada di puncak. Inilah lambang kejayaan anda telah mendaki puncak Rinjani.

Selepas lebih 40 minit di puncak, tibalah masa untuk kembali ke Pos 5. Saat ini, roh seakan tiada dalam jasad hamba. Saat menuruni batu-batu kerikil yang besar ibarat sedang menuruni Banjaran Alps di Switzerland.

Dalam otak cuma tersemat satu- Hamba mahu pulang!!! Kepayahan berjuang selama sejam setengah untuk ke puncak rasanya hanya mengambil separuh masa daripada itu.

Tetapi saat itu, badan sudah terasa melayang kerana bekalan air dan makanan telah kehabisan. Kami sempat berehat di celah batu-batu besar sepanjang gunung, untuk berehat seketika mengumpul tenaga. Tiada keperitan yang mampu dibayangkan bila perut dan badan telah kosong sekosongnya.

Baca: Anda Pasti Tak Sabar Mahu Ke Indonesia Selepas Melihat Perkara Menarik Ini

Bersama group dari Malaysia dalam perjalanan pulang.

Lihatlah tapak tangan yang penuh dengan tompok hitam walaupun memakai sarung tangan. Sepanjang perjalanan pergi dan balik, glove digunakan untuk mengelakkan tangan tercedera.

Tetapi kerana cahaya matahari yang sangat terik, tangan yang memakai glove pun boleh terkena sunburn walaupun menggunakan sunblock lotion.

Hampir pukul 4.30 petang, akhirnya sampai jua hamba di Pos 5. Tiada kata yang mampu dizahirkan selain bersyukur selamat pergi dan selamat pulang bersama teman yang lainnya.

Bayangkan selama lebih 12 jam bertarung nasib dan nyawa. Kepulangan hamba disambut pelukan dan ucapan tahniah dari pendaki-pendaki yang ada. Sememangnya saat itu, hamba cuma mau menjamah apa jua makanan yang ada.

Nasiblah porter sempat menyediakan nasi, ayam goreng dan telur goreng untuk dimakan. Tanpa membuang masa, juadah dinikmati seakan bertahun tidak menjamah nasi layaknya. Haha!

Memang benar, pengalaman mendaki dan menuruni gunung berbeza sekali cabarannya. Apapun, perjalanan menuruni gunung adalah lebih singkat masanya.

Alhamdulilah, bersama kembali grup Malaysia yang sama-sama menaiki Rinjani, kami habiskan pengembaraan ini pada hari berikutnya. Saat tiba di tempat pengakhiran atau tempat permulaan perjumpaan adalah detik-detik yang tidak dapat dilupakan.

Penat lelah selama 3 hari 2 malam, segala suka duka, ketawa dan derai air mata, ibarat pelengkap cerita drama telenovela.

Akhirnya selepas bergelumang 26 jam, hamba berjaya tiba di tempat permulaan. Muka habis sunburn, tapi tak mengapa sebab pengalaman sekali semua hidup.

Selamat petang. Sebulan berlalu, tetapi pemergian ke Rinjani seakan memberi pengalaman yang berbeza. Tika dulu, jarang dilihat teman yang mau atau cuba untuk melakukan OUTDOOR activiti.

Malah, mana yang tidak pernah hiking atau mendaki pun, telah mula turun padang, hanya KERANA gambar hamba yang bukannya luar biasa. Alhamdulilah, terima kasih atas ucapan tahniah dari teman-teman semua.

Tidak pernah terlintas, hamba mampu menjadi inspirasi untuk kalian semua. Ini semua kehendak Allah s.w.t. Dialah yang memberi peluang dan Dialah mengizinkan segalanya.

Living my life with beautiful moments, to be cherish, to be remembered – Iann Rachman.

Andai dapat diputar masa, hamba rasa hamba tidak tau dimana kekuatan hamba sebenarnya. Yang hamba sedar, doa dan semangat tidak pernah putus asa itulah sangat penting untuk sesiapa saja tidak kira usia.

Kekuatan kita untuk menghadapi segala kepayahan bermula dari diri kita sendiri. Apapun kesimpulannya, Gunung Rinjani bagaikan satu titik permulaan dalam hidup hamba.

Insyallah, langkah ini tidak akan terhenti di sini saja. Semoga kita bertemu di lembaran lainnya dengan cerita yang sedikit berbeza. Assalamualaikum.

Baca lagi: Pendaki Malaysia Berkongsi Pengalaman Ke Gunung Rinjani Indonesia

LIKE dan FOLLOW Vocket di Facebook serta Instagram


Daripada Pencuci Ke Pelukis, Karya Iman Dipilih Mewakili Persatuan Terkenal Di Scotland

Masih ingatkah anda dengan kisah yang kami paparkan pada tahun lepas tentang Iman Hasbullah, seorang anak Malaysia yang bekerja sebagai cleaner di sebuah universiti di Scotland.  Kerana minat beliau luangkan masa melukis dengan cat air. Dan siapa sangka hasil sentuhan seni beliau menarik minat ramai pihak di Scotland.

Baca kisah Iman: Bekerja Sebagai Pencuci Di Scotland, Lelaki Malaysia Ini Menjadi Perhatian Ramai Kerana Lukisannya

Rupanya kisah dan langkah Iman tidak terhenti di situ. Setelah kisah beliau viral di Malaysia, ramai pihak yang menghubungi Iman dan menyatakan minat untuk mendapatkan lukisan cat air yang beliau hasilkan.

Selain daripada itu, kisah Iman telah turut disiarkan oleh RTM dan Berita Harian.

Namun itu bukanlah perkara yang ingin saya kongsikan kali ini kerana ada yang lebih menarik telah dilalui oleh lelaki yang sering merendah diri ini.

Semenjak tahun lepas sehingga ke tahun 2016 ini, lukisan yang dihasilkan oleh Iman telah terpilih untuk ke pameran di kota yang terkenal sebagai kota seni di UK ini.

Yang lebih menarik, gambar lukisan cat air berlatarkan pemandangan di Glasgow, Forfar dan Edinburgh yang dihasilkan oleh Iman turut dimasukkan ke dalam katalog bagi ketiga-tiga pameran yang disertai oleh beliau. Untuk pengetahuan bagi setiap pameran sebegini di Scotland, hanya beberapa lukisan sahaja yang terpilih untuk dimasukkan ke dalam katalog.

Di beri peluang menjadi ahli persatuan Scottish Society of Architect Artist (SSAA) sudah dirasakan satu penghormatan yang amat besar buat Iman Hasbullah.

Apatah lagi rata-rata ahlinya merupakan arkitek profesional dan pelukis yang bergiat aktif dalam kegiatan seni di serata Eropah.

Dengan bekalan beberapa lukisan cat air di Roxburgh House dan artikel mengenainya di dalam Buletin Universiti, beliau diterima masuk sebagai ahli kelab melalui penilaian dari pihak jawatankuasa persatuan SSAA.

Antara kriteria penilaian adalah kerana Iman Hasbullah merupakan pemegang ijazah Sarjana Muda Senibina dari Universiti Teknologi Malaysia dan berpengalaman sebagai Arkitek Projek di Malaysia sebelum berhijrah ke Scotland.

Sungguh pun beliau hanya bekerja sebagai pencuci di Universiti Edinburgh , hasil seni cat air beliau dilihat berpotensi besar untuk dipamerkan dalam pameran seni persatuan tersebut.

Penyertaan pertama Iman dalam pameran seni adalah di Glasgow Art Club, lokasi bersejarah bagi penggiat seni di Scotland. Pameran ini berlangsung dari 23 Nov hingga 23 Dis 2015.

Impian untuk melibatkan diri dalam Art Exhibition akhirnya tercapai jua. Lebih bermakna apabila penglibatan pertama ini atas tiket Scottish Society of Architect Artist. Tidak mudah untuk terpilih menyertai pameran sebegini kerana rata-rata pesertanya adalah yang  bergelar arkitek profesional dan terkenal di Scotland dan Eropah, berbanding si kerdil ini yang hanya seorang ‘cleaner’.

“Bertempat di Glasgow Art Club, cukup bersejarah mempamerkan seni dari arkitek dan artis terkenal dunia seperti Charles Rennie Macintosh, John Keppie, serta lainnya yang bergelar Sir & Lord, ditubuhkan sejak 1867 merupakan institusi terulung di Uk dan Scotland khususnya. Pastinya ini antara memori terindah, batu tanda terpenting selepas mini galeri di Roxburgh House, Edinburgh University.

Penghormatan ini ditujukan khas buat semua yang terlibat dan menyokong saya sepanjang menceburkan diri dalam dunia seni. Untukmu Malaysia!” – Iman Hasbullah.

3 lukisan cat air Iman terpilih untuk dipamerkan dari keseluruhan 45 karya seni dari pelbagai medium. Dan hanya 1 lukisan sahaja yang terjual sepanjang pameran di Glasgow ini berlangsung.

Pada ketika itu dapat beliau rasakan rupanya bukan mudah untuk menarik minat orang ramai membeli lukisan di galeri seni di Scotland ini.

Sangat terharu bila gambar-gambar lukisan saya telah dimasukkan ke dalam website Edinburgh Sketching Club selepas pameran berakhir.

Its an honour to be participated in the art exhibitions in Scotland and it is a wonderful feeling to hear that one of my painting ‘Edinburgh, Victoria Street’ has been sold! Alhamdulillah.

Pameran seni ke 2 berjaya disertai oleh Iman adalah di Meffan Gallery and Museum, Forfar, Angus Scotland yang berlangsung dari 9 Jan – 6 Feb 2016.

Berbanding pameran pertama yang mana hanya 3 lukisan dapat dipamerkan, pameran kali ini memberi kejutan buat Iman apabila 5 lukisan beliau terpilih untuk dipamerkan kali ini.

Malahan Iman turut mendapat khabaran gembira apabila salah satu lukisan daripada lukisan beliau telah terjual. Lukisan tersebut adalah pemandangan Victoria Street, Edinburgh yang dijual pada harga £250.

Untuk makluman, terdapat 112 karya seni yang dipamerkan di pameran ini dan yang terjual di sepanjang pameran ini berlangsung hanyalah 3 lukisan karya asal (original) yang mana salah satunya adalah lukisan Iman, dan 1 lukisan cetakan (limited print).

The backbone of the event, SSAA Secretary Stuart Campbell. Proudly to present Malaysian scenery in watercolour at upper left & right on wooden frame. — at The Scottish Arts Club.

Pameran ketiga yang disertai Iman adalah di Scottish Art Club, Edinburgh Scotland yang berlangsung pada 6 – 30 April 2016. Pameran kali ini menyasarkan hasil karya seni baharu bertemakan ‘The Vital Art ‘ dan karya pilihan yang tidak terjual dari pameran sebelumnya kerana ruang pameran yang amat terhad di Edinburgh.

Walau bagaimana pun, Iman Hasbullah cuba mengintai peluang untuk menghantar 2 lukisan cat air berpemandangan Malaysia sebagai percubaan untuk mempamerkan keindahan tanahair.

Bagi Iman ini merupakan peluang terakhir bagi beliau berkongsi tentang Malaysia memandangkan pameran ini adalah peluang terakhir sebelum Iman berangkat pulang ke Malaysia.

Di hari perasmian, perasaan gelisah bertukar gembira apabila melihat senarai karya yang dipamerkan. Malahan, kedua-dua lukisan tersebut digantung pada pintu masuk galeri. Akhirnya tercapai juga hasrat di hati beliau untuk melihat hasil seninya menjadi antara yang terawal dilihat sebaik saja pelawat masuk ke galeri pameran.

Kedua-dua lukisan tersebut mencetuskan pelbagai respon positif daripada ahli persatuan dan para jemputan kerana kelainan tema yang dipaparkan.

Berikut catatan luahan Iman tentang pameran terakhir yang telah beliau sertai dan sangat memberi makna ini.

Resah juga bila dimaklum ruang pameran amat terhad, mungkin tak dapat pamerkan semua 6 lukisan yang ada dalam simpanan kelab.

“Tarikh keramat 6 April 2016 sesampainya di hari pembukaan pameran, Alhamdulillah, 2 pasang lukisan yang diharap-harapkan digantung terdapat dalam senarai awal.

Sungguh memang tak banyak lukisan-lukisan yang dipamer sebelum ini digantung semula. Kebanyakannya karya-karya baru atau yang dikira mempunyai nilai dan memenuhi tema pameran.

Memang rasa sangat bertuah dan bangga bila mereka bertanya ‘which one’? Amat jelas karya yang diketengahkan saya kali ini melambangkan identiti Asia Tenggara.

Lalu berceritalah pengalaman mereka tentang kecantikan Malaysia yang pernah mereka lawati. Kuala Lumpur, Melaka, Penang, Langkawi, pantai timur, Borneo termasuklah Singapura dan Thailand.

Sehinggalah nama-nama mantan Perdana Menteri dari zaman Tunku Abd Rahman hingga Tun Mahathir disebut mereka. Ada juga yang lahir di Johor semasa zaman penjajahan British dulu. Itupun tidak dicerita dengan lebih lanjut, katanya ‘sensitif‘ mungkin merujuk kepada keperitan rakyat tempatan pada ketika itu.

Peluang berkenalan dengan ‘founder’ kelab yang umurnya mungkin sudah mencecah 90an yang kelihatan masih gagah. Dalam hati dok cakap “panjangnya umur orang Scottish ni”. Majoriti mereka yang hadir sudah melebihi umur pencen, bekas-bekas arkitek prinsipal, artis veteran dan profesor.

Acara sebeginilah menjadi antara aktiviti sosial mereka. Rasa kerdil itu terhapus apabila disapa hormat dengan senyuman penuh penghargaan.

Karya seni tiada batasan usia, berbeza bangsa atau agama. Nilainya diangkat begitu tinggi, satu pengalaman indah seumur hidup yang tidak pernah dirasai sebelumnya” – Iman Hasbullah.

Ketika pameran masih lagi berlangsung, kesempatan tersebut turut digunakan oleh Iman sebaiknya dengan membawa sekumpulan pelajar Malaysia dari University of Edinburgh, Heriot Watt University dan University of Dundee ke pameran tersebut.

Aktiviti lawatan ini merupakan sebahagian daripada program di dalam bengkel pengenalan cat air yang dianjurkan khas untuk pelajar-pelajar senibina yang ingin mengenali seni cat air dengan lebih mendalam.

Bengkel ini juga turut disertai oleh beberapa pelajar kursus lain yang mempunyai bakat dalam seni. Beberapa pelajar diperingkat PhD juga turut meluangkan masa menyertai bengkel tersebut meskipun sedang sibuk dengan rutin mereka sebagai pelajar.

Mungkinkah persatuan seumpamanya akan ditubuhkan di Malaysia satu hari nanti? Tidak mustahil jika persatuan ini dapat melebarkan sayapnya ke Asia melalui program kerjasama antara arkitek dan pelukis dari 2 benua.

Orang berbudi kita berbahasa. Ekpresi seni lukisan cat air tanda penghargaan buat sekolah anak di Edinburgh.

Orang memberi kita merasa. Mereka memberi sesuatu yang terindah untuk dirasa.

Bakal meninggalkan bumi Scotland menjelang Ramadhan ini, Iman telah turut menghasilkan satu lukisan cat air khusus untuk sekolah di mana 2 anaknya belajar sebagai kenang-kenangan buat sekolah tersebut.

Lukisan yang siap dibingkai diserah pada pihak sekolah beberapa hari lepas. Guru besar tak sabar nak tengok habis dikerat-keratnya bungkusan plastik. Kerani panggil Hafiy & Fathia melalui PA sistem untuk bergambar kenang-kenangan.

“Guru-guru berkerumun nak tengok sama, kebetulan waktu pun sudah habis sesi pulang. Bergegas hantar anak balik sebab kerja petang.

Selang 2 hari kemudian saya hadir ke sekolah atas jemputan daripada pihak sekolah. Katanya ada perhimpunan sekolah sebelum cuti mid term 2 minggu (cuti Easter).

Sesampainya dalam dewan, eh.. mana ibu bapa yang lain? Hanya ada murid-murid dan guru-gur sedang duduk penuh satu dewan. Lalu dijemput oleh seorang guru ke depan.

Nampak dah ada satu lukisan yang familiar kat situ. Cemas! Apa diorang nak buat ni? Lantas guru prinsipal bangun memperkenalkan kepada semua. Kemudian semua murid bangun, lalu bergema dewan itu dengan sorakan terima kasih mereka.

Bahasa sorakan itu menyerupai lenggok badan anjing laut menepuk tangan dalam sarkis. Lucu tapi sebak! Air mata dah nak keluar ditahan-tahan.

Habis perhimpunan, waktu untuk pulang. Beraturlah semua murid-murid keluar dewan. Ramai anak-anak comel yang melintasi ucap terima kasih sekecil umur 5 tahun, tak kurang yg datang memeluk. Aaaa sweetnya.

Guru-guru mendekati dengan ucapan terima kasih. Sungguh tak jangka hingga begitu rupa mereka menghargai nilai sebuah seni, walau sumbangan sekecil ini.

Sekolah mohon izin untuk guna lukisan untuk tujuan promosi seperti poskad, website cover dan lain-lain.

Tidak ternilai dengan pound, penghargaan ini terlalu besar untuk dikenang sepanjang hayat. Sayangnya tak ada video untuk rakam peristiwa ini untuk dikongsikan atas privasi sekolah” – Iman.

It doesn’t matter whether you are a cleaner or a doctor. Love who you are and love what you do – Iman Hasbullah.

Oleh kerana Iman bakal meninggalkan bumi Scotland dan kembali ke Malaysia tidak lama lagi, beberapa perancangan telah beliau lakukan antaranya:

1. Menjadikan lukisan berikut sebagai poskad dan akan dijual oleh komuniti Malaysia di Edinburgh. Setiap komisen daripada jualan akan disalurkan untuk fundraising aktiviti-aktiviti komuniti ini di sini.

Kalau buat poskad gambar ni, pasaran lebih luas terutama di kalangan international student and staff.

2. Membuka bidaan bagi 2 lukisan pemandangan iaitu ‘Sunset in Maiga’ dan ‘Sunset in Bodaya’. Hasil jualan daripada bidaan ini akan disalurkan kepada Sekolah Malaysia Edinburgh (SME) diusahakan oleh Komuniti Malaysia Edinburgh dan juga sekolah pelarian anak-anak Syria yang dibuka oleh pelajar Malaysia di Jordan. Info lengkap tentang bidaan ini boleh didapati di FB Page Iman Hasbullah – Watercolour Gallery.

3. Perancangan bengkel cat air. Iman telah pun menerima jemputan bengkel cat air yang akan diadakan sebaik saja Iman kembali ke Malaysia.

4. Tempahan lukisan cat air juga telah mula diterima oleh Iman daripada mereka yang menetap di Malaysia. Menurut Iman kesemua tempahan ini akan disiapkan sekembalinya beliau ke negara ini.

Sebelum mengakhiri perbualan kami di Facebook private message, saya sempat bertanya kepada Iman apakah yang beliau mahu lakukan dengan lukisan Almarhum Tengku Abdul Jalil yang telah beliau hasilkan ini?

Jawab Iman ia dihasilkan untuk berkongsi kesedihan yang turut dirasai oleh rakyat Johor seperti beliau atas pemergian almarhum tanpa mengharapkan apa-apa balasan.

Jika keluarga Diraja Johor berminat dengan lukisan ni, dengan rendah hati saya nak serahkan kepada mereka bila saya balik ke Malaysia nanti.

Berkenaan perancangan kerjaya sebagai arikitek dan kerjaya seni lukis beliau, ujar Iman biarlah rahsia buat ketika ini kerana beliau mahu habiskan masa bersama orang tua dan sanak saudara terdekat yang telah lama ditinggalkan.

Buat Iman, selamat kembali ke Malaysia. Tidak kira apa pun yang bakal Iman lakukan nanti, semoga semuanya dapat dijalankan dengan jayanya. Dan jangan lupa, jika ada kisah menarik kongsikan lagi dengan kami di Vocket.

Baca lagi: Bagaimana Ibu Saya Berjaya Siapkan PhD Daripada Hasil Kami Berniaga Ikan Di UK


Inspirasi ‘Military’ Untuk Koleksi Ulang Tahun Nike Golf Ke-30

Sebelum ini baju untuk para golfers semuanya plain dan boring sahaja. Tetapi untuk meraikan ulangtahun Nike Golf yang ke-30, Nike menyuntik elemen military dalam koleksi mereka kali ini. Garang dan Cool!

Nike Golf ditubuhkan pada tahun 1986 dan telah menaja ramai pemain golf hebat antaranya Rory McIlroy, Nick Watney dan Tiger Woods. Tagline ‘Stay Hidden. Be Seen’ diterap dalam kolesi kali ini dan semestinya koleksi ini akan membuatkan mata golfers lain tertumpu kepada anda.

Antara yang terdapat dalam koleksi ini adalah jaket hoodie, polo shirt, topi, t-shirt dan kasut. Warna monochrome yang digunakan untuk koleksi ini pasti menambah kekacakkan anda ketika membuat pukulan. Moga-moga dapat buat hole-in-one apabila anda memakai baju koleksi terbaru dari Nike ini. Akan berada di butik Nike Golf terpilih seluruh dunia bermula 7 Mei ini.


Berbekalkan Ijazah, Gadis Ini Dapat Sambung PhD Dan Biasiswa Belajar Di Australia

Sudah biasa kita dengar seseorang yang mahu sambung pengajian PhD perlu menyiapkan Master terlebih dahulu. Namun berbeza pula bagi Cik Nabilah Naina. Beliau diterima melanjutkan PhD dengan hanya berbekalkan Ijazah Kejuruteraan Kimia di The University of Queensland, Australia.

Merupakan anak ke 2 dari empat beradik dan berasal dari Melaka, keputusan akademik beliau menyerlah sejak di bangku sekolah lagi. “Sejak kecil saya bercita-cita mahu belajar di luar negara dan sanggup berusaha untuk mencapai impian tersebut. Saya mendapat straight A semasa UPSR, PMR dan SPM.”

Menurut gadis yang baru berusia 23 tahun ini, keputusan peperiksaan yang cemerlang di setiap semester serta melibatkan diri dalam beberapa research yang dijalankan oleh pensyarah  telah banyak memudahkan beliau untuk terus ke peringkat PhD.

“Saya mendapat keputusan yang cemerlang setiap semester dan pernah mendapat anugerah dekan. Saya rasa saya tidaklah sehebat pelajar negara lain khususnya pelajar  dari Australia, tapi saya sangat rapat dengan para pensyarah di universiti. Mereka banyak menyokong dan memberi cadangan (recommendation) kepada pihak universiti agar saya boleh terus buat PhD.”

Bagi pelajar tajaan MARA sewaktu di peringkat ijazah ini, mungkin kerana sikap beliau yang gemar bertanya dan peramah menjadi faktor beliau dikenali dan disenangi oleh pensyarah. Nabilah juga telah diminta menjadi tutor untuk beberapa subjek dan research assistant sewaktu cuti semester oleh beberapa pensyarah beliau.

“Sesudah tamat ijazah, beberapa pensyarah ingin menjadikan saya sebagai pelajar PhD di bawah mereka. Akhirnya saya memilih topik PhD yang saya suka dan bersetuju untuk menyambung pengajian.”

Namun begitu, sebelum pengajian PhD dapat diteruskan Nabilah perlu memohon biasiswa. “Untuk mendapatkan biasiswa PhD, ia agak susah bagi saya kerana perlu bersaing dengan pelajar cemerlang dari negara lain.”

Nabilah telah dipanggil untuk temuduga dan diberitahu bahawa persaingan adalah sengit. Ditambah dengan terlalu ramai pelajar cemerlang dari negara lain yang turut memohon dan tawaran biasiswa juga sangat terhad. “Saya juga diberitahu bahawa agak susah untuk saya dapat biasiswa itu kerana mereka akan beri keutaman kepada pelajar yang sedia mempunyai Master.”

Dan nampaknya rezeki menyebelahi beliau apabila menjadi salah seorang yang berjaya mendapat biasiswa dan  tajaan penuh dari kerajaan Australia.

Nabilah juga telah diambil bekerja oleh pihak universiti selepas tamat ijazah, di mana beliau dilantik menjadi panel untuk menilai dan mengubah suai konteks pembelajaran salah satu subjek di universiti tersebut.

Namun beliau hanya bekerja selama 3 bulan sahaja kerana ingin berehat seketika dan meluangkan masa dengan keluarga di Malaysia sebelum kembali ke Australia bagi menyambung pengajian di peringkat PhD.

Kini telah sebulan Nabilah kembali ke Australia dan memulakan pengajian PhD dalam Kejuruteraan Kimia. Pengajian Nabilah dijangka tamat pada tahun 2020/2012 nanti.

Bila ditanya apakah perancangan selepas pengajian tamat nanti, ujar Nabilah beliau belum ada perancangan khusus tetapi lebih berminat untuk menceburi bidang pendidikan atau industri berkaitan dengan apa yang sedang dipelajari kini.

Siapa sangka, keputusan cemerlang sewaktu ijazah ditambah dengan kerja sambilan di bidang berkaitan banyak membantu Nabilah mengorak langkah dengan lebih pantas dalam mengejar cita-cita beliau.

Kami di Vocket mengucapkan selamat maju jaya kepada Cik Nabilah. Semoga pencapaian beliau ini turut menjadi inspirasi kepada anda.

Buat anda yang turut ingin memohon biasiswa seperti Nabilah, anda boleh rujuk syarat permohonan dan info lanjut di website Scholarships – The University of Queensland.

Baca lagi: Anak Kampung Pangkat 2 SPM Buktikan Kegagalan Bukan Penghalang Meraih PhD


Nazri Berjaya Tukar Stress Kepada Gembira Sewaktu Buru PhD Di Oxford Dan Ini Rahsianya

Pertama kali saya terlihat akaun Facebook doktor PhD ini adalah sewaktu beliau berkongsi pengalaman belajar di Universiti Oxford, UK. Kemudian saya ikut pula akaun Instagram beliau yang sering berkongsi perkembangan dan pengalaman, yang kebanyakan gambar di ketika itu adalah di dalam gym.

Rupanya pemuda berusia 30 tahun ini bukan hanya setakat ke gym untuk berlatih, tetapi ia juga berkait rapat dengan kajian dan thesis PhD yang sedang beliau lakukan.

Dan untuk pengetahuan, anak ke 7 daripada 8 beradik dan dikenali dengan nama Nazri Bajuri ini baru saja menghadiri viva di UK. Saya berkesempatan menemuramah beliau secara atas talian dan ini adalah antara yang telah dikongsikan:

Vocket: Nazri baru saja habis Viva PhD. Boleh kongsikan bidang dan kajian yang dilakukan?

Nazri: Bidang kajian saya di sini saya kira sangat menarik. Saya diletakkan di bawah division Regenerative Medicine. Atau dengan kata lain, Perubatan Penumbuhan bagi sistem badan manusia. Dan pendekatan yang kami di Mechanobiology Group, Oxford gunakan adalah metod kejuruteraan.

Secara umum, bidang ini ada kaitannya dengan bidang kejuruteraan bioperubatan yang masih lagi baru di Malaysia berbanding bidang kejuruteraan lain. Kami satu kumpulan membuat kajian tentang bagaimana untuk tumbuhkan kembali bahagian tertentu daripada badan manusia (human body parts).

Sebagai contoh, untuk menumbuhkan kembali tulang yang telah patah dengan menggunakan elemen mekanikal sebagai stimulus.

Ketika mula-mula tiba di Oxford. Kedatangan kami diraikan dengan majlis ‘matrikulasi’. Ia merupakan acara rasmi bagi Oxford dan Cambridge. Pakaian yang dipakai adalah pakaian rasmi akademik dipanggil Sub-Fusc.

Vocket: Boleh terangkan apa itu Mechanobiology of Human Tissue (esp collagen structure in tendon and some in bone) dalam bahasa yang mudah untuk difahami (jika tak keberatan).

Nazri: Ambil satu contoh, kita biasa lihat individu yang berkerusi roda biasanya memiliki kaki yang agak kecil berbanding sebelumnya. Ini disebabkan berat badan tidak lagi ‘disalurkan’ ke bahagian kaki hingga menyebabkan tulang dan juga otot di bahagian tersebut mengecil.

Satu lagi contoh, ahli bina badan memiliki ‘muscle dan bone volume’ yang luar biasa besar akibat daripada aktiviti angkat berat. Ini membuktikan, secara natural, badan manusia bertindak balas dengan persekitaran dan gaya hidup secara beradaptasi.

Kajian terhadap tindak balas badan manusia turut meliputi sel dan tisu (otot, tendon, tulang rawan, tulang, kulit dan sebagainya), terhadap gaya hidup yang lebih ‘mekanistik’ dipanggil mekanobiologi. Perkataan mekanobiologi ini sendiri boleh dipecahkan kepada mekanikal dan biologi.

Fokus kajian saya di Oxford adalah menyelidik pertumbuhan semula tendon yang telah putus dengan lebih cepat dan mampu kembali berfungsi seperti sedia kala. Tendon adalah tisu yang menghubungkan otot dan tulang.

Kecederaan tendon sering menjadi trauma kepada para pesakit khususnya atlet kerana mereka perlu tunggu beberapa bulan hingga ke beberapa tahun untuk kembali aktif seperti sediakala.

Itupun masih terpaksa menanggung beban tendon yang tidak sama seperti sebelumnya akibat daripada luka dalaman yang pernah dialami meskipun dirasakan seperti sudah ‘sembuh’.

Kami cuba selami sejauh mana bebanan mekanikal (mechanical loading) boleh digunapakai untuk mengatasi masalah ini. Hipotesis kami, ‘beban yang optimum’ mampu membantu tendon yang putus untuk tumbuh kembali dengan kadar yang cepat tanpa sebarang luka, sama seperti tendon asal.

Kajian ini adalah kerjasama antara Oxford dan Lund Universiti di Sweden. Tugas saya secara khusus adalah untuk mengkaji bagaimana peranan bebanan (loading) mampu membantu pertumbuhan kolagen yang merupakan komponen asas di dalam tendon dengan menggunakan analisa komputer pengmodelan. Ilmu asas yang perlu saya kuasai adalah matematik, fizik, kejuruteraan mekanikal bahan dan pastinya biologi.

Vocket: Sains sukan bukanlah satu bidang pengajian yang popular di Malaysia. Apakah potensi kursus ini sebenarnya terutama dari segi kerjaya.

Nazri: Secara lebih tepat, bidang saya bukanlah khusus kepada sains sukan. Walau bagaimanapun, sains sukan merupakan salah satu cabang yang berpotensi bagi aplikasi mekanobiologi, selain rehab dan terapi.

Saya secara peribadi memang berminat dengan sukan, khususnya olahraga, bowling dan fitness. Berkata tentang potensi sains sukan di Malaysia, tidak disangkal potensinya sangat besar dan kerjayanya juga agak luas.

Di masa hadapan, sukan akan ditambah daya majunya dengan penggunaan teknologi, termasuk penggunaan teknologi biomedikal (mekanobiologi, motion analysis, biomekanik, bionik dan sebagainya).

Jika dilihat di negara maju, kerjasama antara para saintis, teknologis, dan ahli sukan adalah harmonis. Antara aspek yang cuba dicapai adalah bagi ‘memaksimumkan’ potensi para atlet, dalam konteks individu dan juga sebagai satu pasukan.

Jika dilihat, ramai pemain bola sepak professional menggunakan khidmat para saintis, untuk mendapatkan sepakan yang berimpak paling tinggi dan ‘under-control’.

Vocket: Bagaimana pula dari segi kursus ini sendiri. Adakah ia satu bidang yang luas?

Nazri: Bagi menjawab soalan ini, saya rasa elok kiranya saya sentuh bidang kejuruteraan bioperubatan yang lebih menyeluruh, kerana bidang mekanobiologi itu sendiri di bawah bidang ini.

Definisi yang boleh diberi kepada bidang ini adalah, kajian yang dibuat terhadap dunia perubatan tidak kira dari segi masalah perubatan mahupun potensi rawatan, yang mana metod penyelidikan dan inovasi adalah dengan menggunakan kaedah teknologi kejuruteraan.

Dan seperi yang kita tahu, bidang kejuruteraan dan juga perubatan sangat luas. Maka apabila digabungjalinkan kedua-dua bidang ini, makan potensi yang dapat dirama, tersangatlah luas!

Vocket: Apakah yang mendorong Nazri untuk mendalami kursus ini hingga ke PhD?

Nazri: Rasa ingin tahu yang tinggi. Dari dulu lagi sejak saya aktif sukan, badan selalu sakit-sakit, tapi masih degil tidak mahu berhenti asbab terlalu minat dan juga sukakan cabaran.

Yang jadi mangsa adalah mak saya. Balik je rumah, mak akan secara sukarela, ambil minyak panas dan urut saya. Hehe. Lepas tu lega sangat. Sejak daripada itu, saya selalu tertanya-tanya, kenapa semua ini berlaku.

Saya bermula dengan minat terhadap bidang perubatan. Namun ditakdirkan rezeki saya tiada di sana. ALLAH atur saya untuk menjadi jambatan kepada para jurutera dan para doktor melalui bidang kejuruteraan bioperubatan. Hakikatnya tidak semua para doktor mampu ‘bercakap’ bahasa jurutera, dan sebaliknya.

Tugas kami para saintis dalam bidang ini, antaranya adalah menjadi perantara kedua-dua profesion tadi bagi mewujudkan ekosistem yang lebih harmoni dalam bidang kesihatan. Bagi bidang mekanobiologi pula saya terlintas untuk meneruskan PhD dalam bidang ini berikutan terlalu banyak persoalan saya ketika menyambung master dalam bidang biomekanik, masih tidak terjawab.

Antaranya kenapa implan ataupun transplan yang diguna terlalu sukar untuk ‘mengganti’ organ asal seseorang individu. Cari punya cari, baru saya tahu antara sudut yang masih belum diselongkar para saintis adalah tindak balas dinamik badan manusia terhadap persekitaran (dalaman mahupun luaran).

Kajian saya secara khusus mengkaji bagaimana sel dan tisu bertindak balas terhadap isyarat mekanikal. Sebagai contoh, bagaimana sel bertindak balas sekiranya ‘ditarik’.

Alhamdulillah, kajian saya banyak telah diterbitkan. Bermula daripada zaman master, hingga ke PhD (boleh google M.N Bajuri). Satu benda yang saya sangat kagum sehingga kini, ternyata ‘alam’ badan manusia yang Allah cipta ini sungguh mengkagumkan, sehingga boleh dikatakan ‘mustahil’ bagi manusia untuk menghasilkan ‘teknologi’ yang sama. Kagum bukan!

Vocket: Apakah cabaran yang dilalui sepanjang menyiapkan PhD?

Nazri: Transformasi. Ini adalah perkataan pertama yang keluar setiap kali diajukan soalan ini. Saya bermula daripada seorang yang agak rigid, ‘scorer’ ataupun ‘result oriented’ dan agak terlalu ‘industrialised’.

Disekolahkan sepenuhnya di Malaysia, sebuah negara membangun, yang saya yakin masih ‘belum cukup’ kenal apa maksud falsafah, ‘high-level’ atau ‘deep thinking’, serta ‘human touch’.

Dan kini, saya di Oxford, satu universiti paling ulung dunia, yang mana sangat terkenal dengan kesarjanaan, falsafah dan ‘human touch’. Tiga prinsip ini, saya yakin adalah komponen utama mengapa Universiti Oxford mampu bertahan hampir 900 tahun, walaupun terpaksa berdepan dengan pelbagai jenis cabaran (termasuk daripada segi perubahan teknologi, politik mahupun ideologi – kapitalisma sebagai contoh).

Ketika di Malaysia, ya mungkin saya antara pelajar cemerlang. Alhamdulillah hampir setiap peperiksaan saya ‘score’. Ketika master, saya juga berjaya hasilkan banyak terbitan peringkat antarabangsa. Mungkin ada timbul rasa sudah cukup hebat huhu.

Silap sungguh saya ketika itu kerana apabila tiba di Oxford, baru saya tahu betapa ‘teruknya’ pengetahuan asas (fundamental) saya, termasuk juga betapa silapnya cara saya ‘berurusan dengan kajian dan ilmu khususnya sains’.

Ya saya ditegur beberapa kali oleh penyelia. Mungkin ada yang beranggapan, sebab sistem pendidikan Malaysia jugaklah Nazri, engkau berjaya sampai ke Oxford.

Iya benar, tidak dinafikan kebanyakan ‘kesarjanaan’ saya terbentuk di Malaysia. Tahniah dan terima kasih banyak saya ucapkan kepada insan yang berpenat lelah memastikan sistem di Malaysia terus melahirkan insan berkualiti. Namun saya yakin, pastinya ada ruang yang boleh kita murnikan. Ini pendapat peribadi saya sebagai individu.

Jika dilihat Maslow’s Hierarchy of Needs, sistem di Malaysia telah berjaya memenuhi 4 tangga pertama. Tahniah! Namun masih belum capai tahap tertinggi yang ke-5 , iaitu dipanggil ‘Self- Actualisation’ – iaitu kesedaran tentang potensi diri (way to go Malaysia!).

Tahun pertama saya di Oxford, penyelia saya terpaksa berdepan dengan pelbagai ragam ‘transformasi’ saya ini. Dia sedar yang saya agak rigid, and WORK TOO HARD sehinggakan saya kompromi faktor kreativiti dan keseimbangan dalam hidup (saya jarang ambil cuti dan jarang rehat).

Daya kreativiti dan keyakinan saya agak lemah ketika itu jika dibandingkan dengan rakan lain, bekas graduan Oxford, Cambridge, Imperial, Stanford, terutama sekali dari segi membuat keputusan yang melibatkan kajian saya.

Masih lagi ada rasa ‘takut buat silap’. Saya juga kerap jatuh sakit dan mengalami mental and emotional breakdown. Dengan penuh sabar, supervisor saya bantu dan pimpin saya, keluar daripada kepompong ‘top scorer’ dan ‘perfectionist’ kepada ‘great thinker’ dan ‘people full of wisdom’.

Untuk makluman, beliau adalah ‘Oxford bred’ yang mana ijazah pertama beliau adalah di Oxford juga. Adalah berbeza diselia oleh pensyarah yang Oxford bred berbanding yang bukan. Tidak semua pensyarah di Oxford adalah Oxford bred.

Atas faktor ‘human touch’, mereka ini jauh lebih kuat (konsep yang sama untuk Cambridge dan Harvard). Ini berdasarkan pemerhatian empirikal saya dan bacaan buku – The Oxford Tutorial System, Thanks You Taught Me How to Think.

Seperti yang kita semua sedia maklum, Oxford dan Cambridge sangat terkenal dengan ‘sistem tutorial’, yang mana elemen sentuhan dan nilai kemanusiaan serta kesarjanaan sangat dititikberatkan.

Ketika sesi tutorial, biasanya hanya beberapa orang pelajar dan seorang pensyarah sahaja yang akan terlibat (ideal ratio, 1 tutor dengan 2 orang pelajar), dan sesi ini berlangsung di mana subjek yang dibincangkan, digali sedalam-dalamnya melalui sesi soal jawab dan karangan.

Pelajar bebas mengajukan soalan dan juga menerima soalan. Sesi ini adalah luar daripada kuliah biasa di fakulti, di mana ianya dijalankan di kolej masing-masing. Atas faktor ini, saya perasan penyelia saya sangat ‘berminat’ melihat dan mendidik perkembangan saya sebagai individu. Beliau bukan sahaja menekankan ilmu-ilmu teknikal, malah ilmu kesarjanaan dan juga falsafah ataupun ‘deep thinking’ (berfikir secara mendalam).

Tidak pernah sekali dibandingkan saya dengan rakan yang lain. Tugas hakiki beliau adalah menggilap potensi dan kekuatan individual saya. Tidak dinafikan, berada di Universiti Oxford, saingan dan expectation sangat tinggi. Namun sistem sokongan mereka, saya yakin adalah antara terbaik di dunia.

Alhamdulillah akhirnya, berkat didikan penyelia saya dan juga penasihat kolej, pada tahun kedua dan seterusnya, saya mampu mengorak langkah ‘kesarjanaan’ saya dengan jauh lebih yakin, dan penuh dengan ‘wisdom’, ‘human touch’, ‘life balance’, dan elemen falsafah. Saya yakin itu. Terima kasih Oxford!

University of Oxford, jiwa kesarjanaannya cukup kuat. Di sini, tempat di mana saya kenal dengan lebih dekat apa itu kerangka falsafah, sains, teknologi, kemanusiaan dan ketuhanan

Vocket: Bagaimana pula dari segi perubahan diri yang dirasai sepanjang menyiapkan PhD , dari segi fizikal, sisi kehidupan atau sisi lain?

Nazri: Secara jujur, banyak perubahan yang saya lalui. Paling ketara adalah cara saya berfikir tentang sains dan juga bidang ilmu secara keseluruhan. Ilmu itu terlalu bernilai untuk dibandingkan dengan harta, pangkat, usia, darjat dan sebagainya. Ilmu juga terlalu luas untuk diletakkan batasan tanpa asas yang kukuh.

Di Oxford, kuliah, seminar, debat, forum, perjumpaan terlalu banyak, di merata bandar Oxford. Terdapat lebih 100 perpustakaan. Hampir berpuluh kuliah setiap hari,dan selalunya penuh. Yang menariknya, masyarakat umum sendiri turut sama hadir, mengambil manfaat dari dunia kesarjanaan Oxford yang sangat tinggi nilainya.

Saya juga diajar untuk menghargai setiap buah fikiran saya dan rakan-rakan lain, dan jangan terlalu risau tentang keputusan akhir. Saya diajar menjadi ‘value’ dan ‘process oriented’, bukan ‘result oriented’. Saya juga diajar melihat beza antara ‘philosophical work’ dengan ‘clerical work’.

Berkat didikan ‘tepat’ sebeginilah, saya banyak belajar. Alhamdulillah. Viva PhD saya tempoh hari (17 Januari 2017 ), saya kirakan antara kayu ukur utama. 2 jam bersama panel, saya kira terlalu cepat.

Saya seronok membincangkan dapatan kajian saya, serta pendapat kolektif kami bersama para panel yang saya anggap ketika itu, lebih kepada ‘discussion dan engagement’. Memang semangat saya bercakap hehe. Respon yang diberikan oleh panel juga sangat memberangsangkan.

Saya telah dicadangkan untuk menerbitkan satu lagi journal untuk dapatan terakhir dalam tesis yang ditulis. Selama di Oxford, saya tidak pernah ‘dimomokkan’ dengan syarat penerbitan. Kami diajar untuk hargai proses kesarjanaan, dan ‘penerbitan dan journal’ adalah soal kedua.

Biasanya tugas hakiki penerbitan dikhususkan kepada ‘postdocs’ yang mana mereka ini sememangnya sudah ‘competent’ dalam dunia research selepas berjaya menempuh ‘sekolah PhD’.

Secara peribadi saya menetapkan untuk tidak menerbitkan terlalu banyak (2 atau 3 adalah had optimum saya untuk 3 – 4 tahun PhD, dan masa selebihnya adalah untuk saya mantapkan mahupun kritik ilmu asas dalam bidang saya ini).

Perubahan lain termasuk anjakan pandangan saya terhadap dunia. Seperti yang dimaklumkan, Oxford penuh dengan ‘upacara kesarjanaan’, dan biasanya speaker yang dijemput adalah insan ternama dunia, ataupun boleh dipanggil ‘world ruler or reader’.

Telah menjadi rutin saya untuk melibatkan diri dalam seminar sebegini untuk mengambil serius apa yang telah, sedang dan akan berlaku dengan dunia di sekitar saya ini. Alhamdulillah, sangat banyak yang saya belajar.

Perubahan lain termasuklah fizikal yang mana kini saya boleh dikatakan ‘fit’ dan kurang jatuh sakit, juga tidur yang cukup dan lebih berkualiti. Dulu saya sanggup tidak cukup tidur, dan tidak cukup rehat, asalkan kerja siap. Namun kini saya lebih kenal apa itu kestabilan antara kerjaya dan kendiri.

Memastikan biologi tubuh badan yang mantap adalah sangat penting untuk mendapatkan ‘high level – creative and long-sustainable thinking’. Saya terinspirasi daripada penyelia saya dan rakan-rakan satu makmal.

Kebanyakan kami di sini aktif bersukan. Penyelia saya seorang long-distance runner, dan rakan-rakan lain merupakan rower, pemain ragbi dan sebagainya. Selalunya akviti luar makmal kami melibatkan aktiviti fizikal yang lasak seperti rock climbing dan army challenge.

Penyelia saya juga turut serta walaupun sudah agak berumur. Saya juga akan pastikan setiap jam saya di siang hari di dalam makmal adalah berkualiti, dan selebihnya saya akan keluar untuk menghadiri kuliah umum, berjumpa rakan mahupun bersukan.

Dan biasanya waktu ‘riadah’ sebeginilah, idea kreatif saya mencurah-curah. Rahsianya adalah fokus, disiplin, komitmen, dan buat kerja dengan penuh jiwa. Setiap pagi saya akan buat timeblocking, dan akan memastikan hari tersebut dipenuhi 4 element asas hidup yang harmoni iaitu:

1. Intellektual
2. Spiritual
3. Fizikal
4. Sosial
Ya, saya sangat ‘kedekut’ dan ‘berhati-hati’ dengan pengurusan masa.

Alhamdulillah, transformasi yang sebeginilah menjadi asbab bila di penghujung pengajian saya berjaya memperoleh 3 anugerah di sini. Pernah di satu konferens, idea saya dilihat sangat berpotensi hingga terdapat syarikat di London yang ingin membuat pelaburan.

Namun saya ‘tahankan’ kerana lebih elok mungkin saya ‘execute’ idea saya ini di Malaysia. Ya, saya kini lebih yakin, lebih positif, dan lebih ‘cerah’ pengetahuan akan dunia kesarjanaan. InsyaALLAH, moga diberi panduan dariNya.

Gambar ketika jogging di Christ Chuch Meadow, Oxford, college yang mana cerita Harry Potter membuat penggambaran.

Segak berbaju Melayu di pagi raya. Maaf, capal dan songkok tertinggal di Malaysia!

Gambar di atas adalah sewaktu bersama sersama barisan panel sebaik sahaja tamat sesi viva-voce. Alhamdulillah, PhD saya lulus dengan jayanya pada tarikh 17 January 2017 dan akan dianugerahkan DPhil in Engineering Science pada musim panas nanti. DPhil adalah gelaran bagi PhD di Oxford.

Bangga juga saya kerana seorang lagi anak Malaysia berjaya menjadi salah seorang alumni University of Oxford dan mengikuti langkah insan-insan tersohor dunia seperti Stephen Hawking, David Cameron, JRR Tolkein, Dorothy Hodgkin, Bill Clinton, Rowan Atkinson, Margaret Thatcher. Termasuk beberapa pemimpin negara seperti Raja Zarith Sofia, Raja Dr Nazrin, dan YB Khairy Jamaluddin.

Vocket: Saya pernah baca status Nazri, satu ketika dulu bukanlah seorang yang pandai berbahasa Inggeris. Bagaimana Nazri atasi halangan ini dan apakah yang mendorong Nazri untuk berusaha?

Nazri: Ya betul. Saya dibesarkan daripada keluarga sederhana. Namun Alhamdulillah semangat juang mak abah membesarkan kami 8 beradik menjadi sumber inspirasi utama saya sehingga kini.

Tinggal di kawasan rumah kos rendah, ternyata bertutur dalam bahasa Inggeris (BI) sangat asing bagi kami ketika itu. Namun segalanya bermula apabila ketika saya masih di sekolah rendah, di mana kebanyakan rakan-rakan saya anak orang berada (majoriti anak pensyarah), dan BI mereka jauh lebih hebat daripada saya kerana pernah membesar di luar negara.

Masih segar di ingatan, saya pernah ditertawakan rakan-rakan di khalayak ramai, atas asbab silap penggunaan vocab BI. Teruk sangat ketika itu. Huhu. Namun, saya bangkit. Saya masih ingat pesanan Mak, ‘Oie pasti boleh’ (Oie adalah nama manja saya di rumah hehe).

Maka atas suntikan semangat, setiap kali periksa saya akan berusaha keras, termasuk untuk penguasaan subjek bahasa Inggeris. Daripada gred C dan D kepada A, dan seterusnya merangkul anugerah pelajar terbaik di sekolah rendah dan menengah.

Ketika tahun pertama di Oxford, saya masih lagi merasakan penguasaan BI saya teruk. Selama ini apa yang saya tahu adalah bahasa rasmi BI, tapi apabila tiba di England, kebanyakan mereka menggunakan bahasa tidak rasmi. Sekali lagi keyakinan saya terhakis.

Berada di tempat yang mana lahirnya kamus Oxford itu menyebabkan saya rasa ‘malu besar’ sekiranya saya masih lagi tidak mampu menguasai bahasa ilmu ni.

Juga terlalu banyak ilmu di sini. Jika saya tidak benar-benar menguasai bahasa Inggeris, manfaatnya akan hilang begitu sahaja. Maka sejak daripada itu saya susun strategi. Saya mulakan dengan banyak berkomunikasi dengan rakan-rakan di sini.

Saya bermula dengan rakan-rakan yang mana BI bukan bahasa ibunda mereka. Saya tebalkan muka, dan berani untuk membuat kesilapan. Secara gradual, banyak saya belajar, dan saya mula yakin untuk seterusnya bertutur dengan ‘native speaker British’.

Ya, saya memang mencabar diri sendiri untuk kurang ‘bergaul’ dengan rakan Malaysia saya di sini untuk melatih diri keluar daripada ‘comfort zone’ dan belajar BI dengan lebih baik.

Alhamdulillah, kini saya rasa BI saya jauh lebih baik daripada dulu. Dan ini mengizinkan saya membuat pembentangan bukan sahaja di UK, malah di Eropah dan juga di Amerika Syarikat. Ya, muka kena tebal, cabar diri, dan yakin dengan diri sendiri, kita juga boleh!

Perpustakaan kolej Somerville adalah antara perpustakaan yang saya gemar kunjungi sewaktu penulisan tesis. Ianya merupakan satu daripada 100 lebih perpustakaan yang ada di Oxford.

Vocket: Bagaimana pula dari segi pembiayaan pelajaran sewaktu di sana? Ada dapat biasiswa atau sponsorship?

Nazri: Alhamdulillah, pengajian saya di sini di bawah tajaan biasiswa terulung negara, Biasiswa Yang di-Pertuan Agong. Sepanjang di sini juga, saya telah berjaya mendapat 3 award daripada University of Oxford, dan anugerah itu adalah dalam bentuk honourarium.Tahun akhir saya di Oxford ini pula di bawah tajaan Universiti Teknologi Malaysia (UTM). Terima kasih tidak terhingga buat barisan penaja.

Gambar bersama Yang di-Pertuan Agong yang ke-14, Tuanku Sultan Abdul Halim Mu’adzam Shah ketika sesi penganugerahan Biasiswa Yang di-Pertuan Agong (BYDPA) di istana negara.

Kerjasama antara Oxford Universiti dan Universiti Teknologi Malaysia (UTM) dalam bidang kejuruteraan biomedikal, matematik dan juga program khusus Nobel Laureatte. Yang di tengah itu adalah penyelia saya yang dikasihi, Assoc Prof Dr Mark S Thompson.

Vocket: Nampaknya sejak beberapa minggu lepas Nazri mula dijemput berkongsi di sekolah tentang pengalaman belajar di Oxford. Boleh kongsikan sikit tentang ini?

Nazri: Oh ya! Terlalu banyak yang ingin saya sampaikan kepada adik-adik generasi seterusnya. Masa hadapan terlalu mencabar buat mereka untuk tidak membuat persiapan, dan sekiranya saya tidak memberikan ‘peringatan’ dan berkongsi pengalaman saya, saya rasa saya mencabuli hak mereka, dan ketamadunan manusia sejagat secara amnya akan terancam.

Di Oxford ini, kami bukan sahaja didedahkan dengan sejarah dan apa yang sedang berlaku sekarang. Kami juga diberikan ‘persediaan’ untuk mendepani cabaran masa hadapan. Menjadi tanggungjawab saya mewakili rakyat Malaysia, untuk menyampaikan sebanyak mungkin ilmu yang saya peroleh, untuk manfaat adik-adik di luar sana. Ya, saya sangat sayangkan masa depan adik-adik semua!

Sesi perkongsian bersama adik-adik di Maahad Tahfiz Negeri Pahang

Vocket: Pesanan buat pembaca Vocket yang berminat mahu lanjutkan pengajian dalam kursus sains sukan (kejuruteraan bioperubatan).

Nazri: Ucapan saya, tahniah! Anda bukan sahaja akan membantu para pesakit di luar sana, malah anda sebenarnya sedang membantu diri anda sendiri, bukan sahaja untuk mengetahui bagaimana anda diciptakan, tetapi juga KENAPA anda diciptakan.

Sejak menceburi bidang ini, tidak putus-putus rasa kagum saya dengan ciptaan ALLAH. Saya meletakkan bidang ini ke satu tahap yang lebih tinggi daripada tanggapan umum, yang mana saya beranggapan bidang kejuruteraan bioperubatan, adalah bidang untuk kita mengkaji (melalui ekplorasi Sains), bagaimana ALLAH men’juruterakan’ badan manusia secara khusus, dan ketamadunan interaksi manusia dan alam, secara umum.

Ternyata ALLAH is ‘the best biomedical engineer’ ever! Maka apa yang kita boleh buat sebagai hambaNya, kita belajar daripada ‘teknik’ yang ALLAH telah zahirkan ini, untuk kita kembalikan semula haknya.

Sebagai contoh, untuk para pesakit yang mengalami masalah jantung, kita para saintis dan jurutera seharusnya mencuba yang terbaik untuk kembalikan semula fungsi asal jantung tersebut, dengan penggunaan pelbagai ilmu dan peralatan sains dan kejuruteraan, termasuklah pacemaker, stent, juga rawatan stem sell, scaffold dan sebagainya.

Pesanan saya buat anda, ‘please enjoy exploring the creation of ALLAH through the lens of the universe of human body and human interactions. And please do your very best to sustain and preserve its beauty, function, and perfection’! Ini adalah tugas kita sebagai khalifah dan hambaNya. Kan?

Vocket: Perancangan selepas ini. Ada nak tulis buku dan berkongsi pengalaman tentang perjalanan buat PhD?

Nazri: Jika dizinkan, insyaALLAH saya akan cuba bukukan pengalaman dan pengajaran yang saya perolehi. Harap sangat rakan-rakan di luar sana dapat ambil manfaat daripadanya.

Saya juga galakkan rakan-rakan untuk teruskan berkongsi ilmu dan pengalaman masing-masing, mengikut platform dan ‘circle of influence’ yang bersesuaian. Please, tanggungjawab kita untuk memastikan ekosistem ketamadunan manusia ini kekal harmoni, pastinya melalui jalan ilmu. Tiada lain.

Juga selepas ini (2 – 3 tahun mendatang) saya akan fokus kepada 4 pekara ini:

1. Intellectual discourse
2. Personalised healthcare/fitness innovation
3. Startup
4. Philanthropism. Mohon rakan-rakan doakan.

Perancangan jangka panjang adalah ke arah melengkapkan ‘energy equilibrium equation’, menghubungkaitkan molekul, sel, tisu, organ, sistem, manusia, negara, politik, ‘mother nature’ dan ‘universe’. Saya akan cuba mulakan dengan String Theory-Human Touch.

Kejayaan lebih bermakna apabila dikongsi bersama insan-insan tersayang. Terima kasih mak abah atas segala kasih sayang yang dicurahkan. Gambar ini adalah ketika kami membuat kunjungan ‘rasmi’ ke London.

Vocket: Ada pesanan lain yang Nazri ingin sampaikan kepada pembaca Vocket?

Nazri: Akhir kata, saya harap saya dan kita akan sedar bahawa dunia menuntut ilmu ini penuh dengan warna warni. Jika kita tidak jumpa keindahannya, itu silap kita. Teruskan mencari, rajin bertanya dan yakin dengan kelebihan yang diberi.

Sebarkan kasih sayang, penuhkan rasa empati dalam diri, dan jadikan ilmu itu senjata untuk mengenali diri dan pencipta diri. Moga pengakhiran kita, bersama-sama yang kekal ABADI.

Salam maju jaya untuk semua, dan terima kasih atas doa dan dokongan yang diberikan selama ini. Terima kasih team Vocket atas peluang yang diberi, khususnya kak Ida Latif kerana sudi menunggu hampir 2 tahun untuk artikel sebegini disiapkan. Maaf atas kelewatan.

Buat Nazri, terima kasih atas perkongsian. Secara peribadi memang berbaloi saya menunggu selama 2 tahun. Malah, kami di Vocket berbesar hati kerana anda sudi menjawab soalan kami. Bagi pihak Vocket, kami doakan Nazri berjaya mencapai impian dan segala yang telah dirancang.

Baca lagi: Genggam PhD Pada Usia 25 Tahun, Inilah Amalan Dan Prinsip Yang Dipegang Pemuda Ini


Inilah Episod Dugaan Dilalui Oleh Zack Daripada Sebelum Hingga Selesai PhD Di Belanda

Secara peribadi Zack Zairul bukanlah seorang yang asing di dunia maya bagi saya yang sering mengikuti perkembangan beliau. Meski perkenalan kami hanya di Facebook, saya gemar melihat dan membaca update di wall Facebook beliau dalam diam. Apatah lagi saya tahu beliau sedang menyiapkan PhD di Belanda (Netherland).

Namun rupanya tidak semua yang dikongsikan oleh Zack menceritakan hakikat dan cabaran yang beliau lalui. Hinggalah saya membaca catatan perjalanan PhD yang telah Zack emailkan kepada saya.

Setelah membaca perkongsian beliau, tanpa berfikir panjang saya terus bersetuju untuk siarkan di Vocket. Ikuti catatan yang telah ditulis oleh Zack di bawah:

Petang tu aku terima 2 berita yang menggembirakan dan berita yang menyedihkan serentak. Kedua-duanya bakal merubah masa depan sama ada menjadi baik atau menjadi lebih buruk. Yang pertama aku mendapat tawaran melanjutkan ijazah kedoktoran falsafah di TU Delft di Belanda.

Yang keduanya Nauzubillah. Isteriku tercucuk jarum pesakit positif HIV semasa bertugas di hospital. Semasa memberitahu perkara itu, isteriku menangis teresak-esak, pandangan aku menjadi kabur seketika, tersa gelap alam ini untuk aku tempuh.

Badanku menjadi longlai, fikiran ku berkecamuk seketika. Apakah ujian ini dapat aku tempuhi? Dalam pada yang sama anak keduaku Azra masih berumur 6 bulan dan masih memerlukan susuan mamanya.

Allahu akbar. Setelah insiden itu terjadi, isteriku direhatkan seketika dan diberi cuti oleh pihak hospital. Rawatan anti-virus diberikan dan penyusuan tidak dibenarkan bagi mengambil langkah berjaga-jaga.

Rawatan anti-virus tersebut harus berjalan selama 6 bulan. Hasilnya badan dia menjadi lemah, kurang selera makan dan susut berat badan.

Dugaan demi dugaan kami terima pada tahun itu, pada yang sama kami sedang bersedia untuk berpindah kerana rumah yang baru dibeli di Semenyih baru sahaja siap. Isteriku terus menerima rawatan pencegahan daripada pihak hospital.

Selama itu, anakku Azra yang tidak mengetahui apa-apa terpaksa dibantu dengan susu biasa. Siapa lah yang tidak sedih melihat anak kecil yang masih memerlukan susu ibunya tetapi terpaksa di tarik daripadanya.

Dalam masa yang sama, aku berada dalam dilema. Perlukah aku meneruskan pengajian di Belanda? Atau meneruskan sahaja di Malaysia? Memikirkan keadaan keluarga dan isteriku yang ditimpa musibah.

Aku meminta nasihat dari pihak atasan UPM. Pihak atasan UPM menasihatkan untuk aku mengambil peluang melanjutkan pelajaran ke Belanda. Walaubagaimanapun mereka memberi pilihan untuk aku menyambung pengajian di IPT tempatan sekiranya keadaan menjadi lebih teruk.

Akhirnya aku ambil keputusan untuk menangguhkan pengajian selama setahun dahulu. Tawaran daripada pihak universiti diBelanda telah diterima. Setelah aku menerangkan alasan penangguhan di atas sebab peribadi, mereka menerima dan kemasukan seterusnya adalah pada September 2012.

Ketika itu aku hanya berserah kepada Allah rabbul jalil. Aku serahkan dan bertawakkal 100% keapadaNya untuk menentukan apa yang terbaik buat kami. Sebulan selepas itu, isteriku mendapat tawaran untuk menyambung master di HUKM bagi kemasukan 2012 pula.

Ini bermakna isteriku tidak dapat menemani aku ke Belanda untuk pengajian PhD ku. Sekiranya biasiswa latihan itu ditolak kemungkinan hadiah yang sama tidak akan diberikan semula. Allahuakabar.

Semua perkara berlaku hampir serentak dan ujian datang bertalu-talu. Ketika itu, aku teringat firman Allah yang mafhumnya; “Sesungguhnya Allah tidak akan memberatkan seseorang sesuai dengan kemampuannya.” Aku pasrah.

Di suatu petang di Putrajaya, kami duduk bersama-sama di dapur 6 mata, aku, isteriku dan mamaku. Perkara ini memang kami rahsiakan kerana tidak mahu disalahertikan oleh orang lain.

Ketika diberitahu insiden yang terjadi mamaku mengucap panjang dan beristighfar. Lalu mamaku mencadangkan agar kami masing-masing menyambung pengajian secara bersendirian.

Aku di Belanda, isteriku di HUKM dan anak-anak dijaga beliau. Kata mama, biarlah kita semua berkorban, kejarlah cita-cita masing-masing dan habiskan secepat mungkin, kemudian balik bina hidup semula kemudian bersama-sama.

Kami tunduk akur. Mungkin ini yang terbaik. Tetapi, pada yang sama aku faham kesedihan yang ditanggung isteriku untuk berjauhan dariku selama 4 tahun.

4 bulan hampir berlalu, tibalah ujian akhir bagi mengetahui status darah samada terkena jangkitan HIV atau tidak. Perasaan aku berdebar-debar, risau bukan kepalang. Namun aku serahkan segalanya kepada RabbulJalil. Kami berjanji untuk kekal bersama walau apapun yang terjadi.

ALHAMDULILLAH keputusan didapati negatif. Aku memanjatkan kesyukuran kepadaNya. Pada akhir bulan Februari itu aku dan isteri mengambil keputusan untuk melupakan kisah hitam itu dan melancong ke Korea.

Kami seperti pergi bulan madu kali ke-2, kami menghabiskan masa hampir seminggu bersama-sama dan menyambut harijadi si isteri yang kebetulan jauh pada bulan yang sama di sana.

Sebulan kemudian, kami ditimpa satu lagi kejadian yang tidak diingini. Kereta Toyota Estima hilang di tempat letak kereta semasa melawat saudara kami di Bukit Jalil. Allahu Akbar. Walaubagaimanapun, aku tidak patah semangat, mungkin ada hikmahnya untuk ini.

Alhamdulillah seperti blessing in disguise. Kami berjaya mendapatkan tuntutan penuh daripada pihak insurans bagi kereta terbabit dan ini menguatkan lagi hasrat aku untuk keluar negara kerana bebanan ansuran kereta sudah berkurangan.

Kami berpindah ke Semenyih dari Putrajaya setelah berbulan-bulan memindahkan barang sedikit demi sedikit akibat kekangan masa. Ketika ini, isteriku sudah pun memulakan pengajian beliau di HUKM bag meneruskan pengajian siswazah untuk bergelar doktor pakar.

Aku pula sedang menyiapkan persiapan terakhir untuk ke Belanda berseorangan. Hati mana yang tidak sedih memikirkan berhadapan situasi berjauhan daripada keluarga dan anak-anak. Amra dan Azra akan dijaga oleh mamaku sementara si isteri akan berjuang berseorangan di tanahair.

Keputusan akhirnya dibuat. Aku dan isteri bertekad untuk meneruskan pengajian masing-masing dan menghabiskan pengajian kami secepat mungkin. Pada bulan Julai 2012 aku menerima satu lagi berita. Isteriku hamil anak ke-3.

Alhamdulillah tapi aku juga serba salah. Bagaimana isteriku hendak meneruskan pengajian sekiranya masih mengandung. Siapa pula hendak menguruskan ketika dia bersalin kelak? Allahu akbar. Sekali lagi aku harus mengambil keputusan yang tepat untuk menyelesaikan masalah ini.

Bulan Ogos 2012, surat tawaran dari Belanda sampai ke rumah. Aku dikehendaki melapor diri pada 3 September 2012. Ketika itu, masih musim raya di Malaysia. Allah Akbar. Aku masih lagi keberatan untuk pergi, namun pada masa yang sama aku merasakan peluang ini tidak wajar dilepaskan.

Rakan-rakan sekerja ada yang membantah, tidak kurang juga yang memberi respon negatif terhadap keputusan aku untuk tidak membawa keluarga bersama. Isteriku juga merasakan peluang menyambung pengajian master tidak boleh disia-siakan dan bersetuju untuk berkorban demi masa depan kami bersama.

Terdengar juga suara-suara sinis daripada orang-orang sekeliling mengatakan aku sanggup meninggalkan keluarga dan ‘selfish’ namun hanya kami sekeluarga sahaja yang tahu pengorbanan yang akan dilakukan ini. Dan berharap mendapat restu daripada Ilahi dengan segala keputusan bersama yang telah kami ambil.

Walaupun baru beberapa bulan memulakan pengajian di Belanda, aku mengambil keputusan untuk pulang bagi menyambut cahayamata kami yang ke-3. Namun sukar juga untuk aku membuat keputusan kerana aku sudah memasuki fasa untuk pembentangan research proposal atau dipanggil Go-no-Go proposal defense.

Kegagalan untuk memberi pembentangan yang meyakinkan akan menyebabkan aku akan diberhentikan oleh pihak universiti. Ketika itu, aku nekad untuk kembali insyAllah rezeki tuhan sentiasa luas kerana keluargalah segala-galanya.

Pada tepat jam 11.45 malam, 31 Januari 2013 lahirlah Akhiz Zuhd, putera pertama kami. Allahuakbar aku bersyukur, redha dan menadah tangan penuh kesyukuran. Ketika ini aku merasakan Allah telah memudahkan dan menganugerahkan sesuatu yang sangat bermakna ke dalam hidupku. Kata orang anak itu pembuka rezeki. Amin insyaAllah.

Aku mengambil keputusan untuk bercuti selama 4 bulan bagi menjaga isteriku di dalam pantang dan menjaga Akhiz Zuhd sementara isteriku bekerja (untuk makluman tiada cuti bersalin diberikan ketika mendapat hadiah HLP) jadi aku akur dan akulah yang bertanggungjawab menjaga isteriku, memasak lauk pantang dan memandi serta menjaga bayiku sehingga umurnya 4 bulan.

Pada bulan April itu juga, isteriku akan menduduki peperiksaan tahun pertama yang membolehkan beliau meneruskan pengajian atau tidak. Dengan situasi baru bersalin, beliau mengheret buku ke sana dan ke sini, membuat rujukan dan menelaah tanpa rasa penat, semuanya demi anak-anak dan masa depan kami sekeluarga.

Pada akhir bulan April itu, aku menerima satu lagi berita yang mengejutkan, email dari universiti telah mengarahkan aku menyiapkan pembentangan untuk Go-no-GO session yang akan berjalan pada June 2013.

Keputusan ini sungguh mengejutkan kerana kebiasaanya sesi Go-no-GO tersebut berjalan selepas bulan ke-12, 15 atau 18 pengajian. Dan aku merasa sungguh pelik kerana aku diarahkan untuk membuat pembentangan pada bulan ke-9 pengajian.

Namun aku akur, di dalam tempoh menjaga isteri dan bayiku, aku berusaha menyiapkan laporan untuk proposal aku dan juga presentation untuk mepersembahkan research proposalku.

Sekembalinya aku ke Belanda, aku dikehendaki menyediakan material tambahan untuk presentation Go-no-Go tersebut. Perasaan makin berdebar-debar, ditambah pula kegagalan dalam Go-no-GO berkemungkinan akan menyebabkan aku disuruh pulang.

Sampailah di hari penyampaian, aku mendapat sesi pertama. Pelbagai soalan diajukan oleh panel yang terdiri daripada Professor di jabatan aku dan juga panelis undangan.

Walaubagaimanapun, segalanya dapat aku jawab dengan tenang. Setelah usai persembahan, semua hadirin diminta keluar. Ketika itu, hanya aku dan panelis sahaja berada di dalam dewan tersebut.

Komen yang diterima ada yang keras dan selebihnya sangat konstruktif. Tambahan lagi, orang-orang Dutch ni memang terkenal dengan straight forward mereka. Kalau tak betul dia akan cakap tak betul terus supaya kita dapat meperbaikinya.

Akhirnya berdasarkan keputusan majoriti, aku berjaya mengharungi fasa pertama dan mendapat GO dalam masa 9 bulan setelah bertungkus lumus menjaga anak, isteri, turun naik JB-KL dan Amsterdam. Walaupun ada panel yang tidak bersetuju untuk memberikan aku GO pada bulan ke 9, namun mereka bersependapat bahawa ada potensi di dalam research proposal yang aku bentangkan itu.

Maka bermulalah perjalanan PhD aku secara serius. Pada tahun pertama pengajian, masaku banyak dihabiskan untuk memantapkan literature dan juga menulis chapter 2. Aku juga mengambil kesempatan untuk mengumpul seberapa banyak kertas rujukan daripada jurnal dan juga konferens dan menggunakan perisian seperti Mendeley dan Endnote. Perpustakaan aku ketika itu hampir mencecah 200-300 artikel.

Walaupun sibuk dengan ‘desk activities’, aku juga tidak melepaskan peluang untuk mengembara ke serata Eropah. Peluang untuk mengembara ke Eropah bukanlah datang selalu. Aku juga mengambil keputusan untuk tidak menyertai sebarang konferens kerana perlu membina asas yang kukuh sebelum pergi ke luar dan membentangkan kerjaku.

Ketika ini aku sudah sampai ke progress 24 bulan dan perlu mengemaskini ke dalam sistem untuk membolehkan visa resident permit disambung. Ketika ini, aku sudahpun menjalankan pengambilan data (collection data) di Jepun dan beberapa lokasi di Eropah.

Aku juga harus memberi pembentangan kepada pihak komiti bagi mendapat kelulusan untuk meneruskan pengajian. Ya memang lain caranya di Belanda ini. Segalanya perlu mengikut masa dan progress yang ditetapkan.

Seminggu sebelum pembentangan aku mengambil inisiatif utnuk membuat pembentangan bersama rakan-rakan sepejabat, tenaga-tenaga pengajar di sana dan mengambil peluang itu untuk menambahbaik persembahan aku sama ada dari segi lisan mahupun visual.

Alhamdulillah, reaksi yang diterima sangat baik dan memberangsangkan. Usai persembahan, Professor aku sangat berpuashati terhadap usaha yang telah dijalankan serta memberikan pujian terhadap persembahan visualku yang sangat menarik.

Aku memang menggunakan segala perisian untuk membantu aku dari segi persembahan visual. Tak cukup dengan power point, aku gunakan illustrator, photoshop, visio,video dsb bagi menjadikan persembahan aku menarik serta mudah difahami oleh semua orang.

Pada akhir tahun ke-2 pengajian, aku sudah berjaya menyiapkan first draf chapter literature, methodology dan dapatan kajian. Proses ini aku lakukan berulang-ulang kerana penulisan memerlukan kemahiran yang tinggi lebih-lebih lagi diperingkat PhD.

Aku juga telah menetapkan pertemuan bersama promotor sebulan sekali dan 2 minggu sekali bersama daily supervisor. Sebelum mesyuarat berlangsung aku akan menyediakan agenda mesyuarat selewat-lewatnya 2 hari sebelum tarikh.

Semasa mesyuarat, sebarang perbahasan dan perbincangan akan direkodkan bagi tujuan rekod dan sekiranya ada dispute di kemudian hari. Usai bermesyuarat, minit mesyuarat akan ditulis dan diagihkan kepada semua komiti bagi tujuan ulasan atau tindakan lanjut.

Setiap 2 minggu, aku akan menghantar progress research aku dengan menggunakan gantt chart (Microsoft project), dengan menggunakan MS project dan setiap tugasan akan diberikan peratusan agar semua pihak dapat melihat progress aku dan dapat memberi ulasan yang sepatutnya mengikut masa yang ditetapkan.

Pada tahun ketiga, aku sudahpun menyertai dan membentangkan kertas kerja di Korea, Amerika Syarikat, Switzerland dan Jerman. Pada tahun ini juga, aku dilantik untuk mengetuai PhD council bagi membantu fellow PhD di fakultiku.

Aku juga aktif mempromosi ATLAS.ti (Qualitative Data Analysis software) kepada rakan-rakan seperjuangan dan diberi kepercayaan menawarkan kursus tersebut untuk melatih pelajar-pelajar PhD baru bagi memenuhi syarat daripada Graduate School.

Pihak Graduate School juga telah menawarkan kepadaku untuk menjadi PhD peers iaitu program senior PhD untuk membantu PhD junior dalam mengharungi dunia PhD. Ketika ini, aku sudahpun berjaya menghantar hampir 5 kali draf thesis bagi setiap chapter bagi tujuan penambahbaikan.

Perlu aku nyatakan, tanggapan menyatakan anda boleh mula menulis hanya pada tahun akhir adalah salah sama sekali. Proses ini mengambil masa lebih-lebih lagi bagi kita yang menggunakan English sebagai bahasa kedua.

Pada genap 3 tahun setengah (42 bulan) aku berjaya menghantar draft penuh salinan thesisku kepada pihak komiti. Ini bermakna aku ada baki 6 bulan lagi kerana pengajian di Eropah mengambil masa sekurang-kurangnya 4 tahun minimum.

Segalanya berkat perancangan awal dan usaha yang berterusan, ditambah dengan kerinduan kepada keluarga di tanahair. Doa dari mamaku yang tidak putus-putus untuk anaknya juga adalah punca bagaimana aku sampai ke tahap ini.

Baki 6 bulan ini aku habiskan dengan membuat pembetulan terakhir sebelum manuskrip akhir boleh dihantar ke Graduate School. Sistem di Eropah juga adalah berbeza dengan di UK mahupun di Malaysia. Prosesnya mengikut turutan adalah Draf-Pembetulan- Submit-Defense, berbanding di Malaysia yang menggunakan format Submit-Viva-Pembetulan-Graduasi. Pada bulan Julai 2017 juga isteriku berjaya mendapatkan skrol nya sebagai doktor pakar kecemasan dan trauma dan kini berkhidmat di salah sebuah hospital di Selangor.

Alhamdulillah segala ujian yang aku harungi sebelum ini ada hikmahnya, kini aku hampir ke penghujung #zackphdjourney. Walaupun kehidupan selepas PhD adalah permulaan hidup sebenarnya namun, PhD telah mengajar aku pelbagai perkara tentang kehidupan dan juga ragam manusia.

Setiap calon PhD juga mempunyai cerita, ujian dan halangan yang berbeza-beza. Namun kita haruslah tabah, cekal dan berusaha untuk mengharungi segala rintangan bagi mencipta satu kejayaan.

Tips
1. Pesediaan untuk PhD bukan bermula 3 atau 6 bulan sebelum pengajian tetapi sebaiknya semenjak memulakan pengajian master lagi (purata persediaan 6 – 7 tahun).

2. Penguasaan Bahasa Inggeris haruslah berterusan dan mencapai level native speaker. Sekiranya bakal graduan PhD mengalami masalah untuk mendapatkan minimum IELTS 6.5, saya cadangkan lupakanlah hasrat untuk ke oversea dan sambunglah sahaja di Malaysia. Ia juga memadai.

3. PhD bukanlah jalan yang lurus. Seringkali kita menyangka jalan yang kita lalui itu sudah tepat, tapi selalulah merancang untuk berjaya dan bersedia sekiranya menemui kegagalan. Selalulah fikirkan one, two and three steps ahead untuk memastikan anda ada backup plan sekiranya sebarang perkara yang tidak diingini berlaku.

4. Don’t complex yourself, start the thesis formatting with the following sequence:
1. Content
2. Language
3. Remove wordiness
4. Improve structure

5. Extra hours during weekdays is ok, but avoid working during weekend. Weekend is for leisure and rejuvenate your mind and spirit.

6. Jangan lokek mengambil masa mempelajari dan mengadaptasi penggunaan perisian seperti Mendeley, Endnote dan sebagainya kerana ia sangat membantu mempercepatkan penulisan anda.

7. Gunakan sekurang-kurangnya 3 manuskrip pelajar PhD sebelum anda. Ia bagi mendapatkan panduan dari segi gaya penulisan, persembahan dan juga format bagi memudahkan penulisan manuskrip anda sendiri

8. Tulis, tulis dan terus menulis (dalam English) dan catatkan segala yang berkaitan dengan topik anda di dalam buku nota atau gunakan perisian seperti Evernote untuk merekod sebarang penemuan yang berkaitan.

Inilah kisah saya, inilah episod perjalanan PhD saya. Alhamdulillah segalanya telah selesai. Berikut video menceritakan penamat perjalanan #zackphdjourney. Ia satu kenangan manis bukan hanya buat saya tetapi juga mereka yang telah banyak berkorban untuk saya – isteri, mama, anak-anak, mertua dan mereka yang terlibat secara langsung dan tidak langsung. Semoga ia turut memberi inspirasi buat anda.

Buat Zack, terima kasih atas perkongsian anda. Untuk pengetahuan, Zack telah berjaya menyiapkan thesis PhD dalam bidang senibina (architecture) pengkhususan di dalam Mencari Dan Penyelesaian Rumah Mampu Milik Di Malaysia.

Saya dimaklumkan Zack merupakan anak Melayu pertama berjaya menyiapkan PhD di dalam tempoh yang diberikan dan beliau juga berjaya habiskan pengajian sebelum tarikh akhir.

School of Architecture di Delft University of Technology,Netherlands menduduki tangga ke 3 ranking dunia selepas Massachusetts Institute of Technology (MIT), US dan The Bartlett School of Architecture, UK, sepertimana tersiar di Archdaily.com pada 7 Mach 2017.

Juga, jika anda yang berminat untuk menjalin usahasama dengan Zack bagi mencari penyelesaian rumah mampu milik di Malaysia, beliau boleh dihubungi di akaun Facebook Zack Zairul MN.

Oh ya, sebelum mengakhiri artikel ini, suka saya maklumkan Zack juga pernah berkongsi di Vocket bagaimana beliau buat 3 kerja sewaktu masih belajar di Netherland. Kisah beliau ini juga tak kurang menariknya dari segi inspirasi: Cemerlang Hingga Terima Anugerah Di Belanda, Pelajar PhD Ini Juga Buat 3 Kerja